L-Assoċjazzjoni Maltija għall-Iżviluppaturi qalet li jekk Malta tispiċċa fuq il-lista l-griża, l-effett negattiv mhu se jaħfirha lill-ebda settur, impjegat jew impjegatur. "L-effett negattiv se jinħass fuq l-ekonomija Maltija inġenerali," saħqet l-MDA fi stqarrja. L-Assoċjazzjoni insistiet li qed issegwi "din it-theddida" mill-qrib. Qalet li tapprezza wkoll il-fatt li kemm il-Prim Ministru u anke l-Ministru għall-Finanzi, Clyde Caruana, qed jagħmlu l-almu kollu tagħhom biex Malta tinħeles minn din is-sitwazzjoni "serja." Id-deċiżjoni tal-FATF (Financial Action Task Force) mistennija tittieħed għada waranofsinhar. Il-Ġermanja, ir-Renju Unit u l-Istati Uniti tal-Amerika qed jagħmlu pressjoni kbira biex Malta ma tgħaddix minn dan it-test kruċjali, minkejja li Malta kisbet riżultat pożittiv mill-Moneyval. L-MDA temmet tgħid li f'dawn iċ-ċirkostanzi, tassigura lill-Prim Ministru li se jsib l-appoġġ kollu tagħha f'kull deċiżjoni li tittieħed biex Malta tgawdi minnha. "Nappellaw lill-istakeholders kollha u anke lill-Maltin ġenwini biex jikkoperaw mal-amministrazzjoni preżenti f'din il-kwistjoni," temmet tgħid l-istqarrija. 'Din hija s-siegħa tal-prova … għandna ningħaqdu biex ngħaddu messaġġ wieħed' 'Għajb kbir għall-ekonomija u l-impjiegi jekk Malta tispiċċa fuq il-lista l-griża' – Sors għoli fil-Gvern jitkellem mal-ILLUM